VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKAS

Į S A K Y M A S

DĖL IŠIEŠKOTŲ MOKESTINIŲ NEPRIEMOKŲ ĮSKAITYMO TAISYKLIŲ

2003 m. gruodžio 15 d. Nr. V-322

Vilnius

Vadovaudamasi Lietuvos Respublikos mokesčių administravimo įstatymo (Žin., 1995, Nr. 61-1525; 1998, Nr. 68-1978) 29 straipsniu, Valstybinės mokesčių inspekcijos prie Finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 (Žin., 1997, Nr. 87-2212; 2001, Nr. 85-2991; 2002, Nr. 20-786), 18.11 punktu bei siekdama nustatyti išieškotų mokestinių nepriemokų įskaitymo į biudžetą eiliškumą:

1. Tvirtinu pridedamas Išieškotų mokestinių nepriemokų įskaitymo taisykles (toliau – Taisykles).

2. Įsakau:

2.1. Apskričių valstybinėms mokesčių inspekcijoms (toliau – AVMI) išieškotas mokestines nepriemokas įskaityti Taisyklėse nustatyta tvarka.

2.2. Valstybinės mokesčių inspekcijos prie Lietuvos Respublikos finansų ministerijos (toliau – Inspekcijos) Informacinių sistemų plėtros skyriui užtikrinti, kad iki 2004 07 01 Taisyklių nuostatoms įgyvendinti būtų parengta programinė įranga.

2.3. Inspekcijos Informacinių sistemų plėtros skyriui užtikrinti integruotos mokesčių informacinės sistemos aplikacijų „Apskaitos kortelė“, „Mokėjimai“ ir „Išieškojimai“ tarpusavio susiejimą.

2.4. Atitinkamas veiklos sritis kuruojantiems Inspekcijos viršininko pavaduotojams ir AVMI viršininkams kontroliuoti šio įsakymo vykdymą.

3. Nustatau, kad šis įsakymas įsigalioja nuo 2004 m. liepos 1 dienos.

Viršininkė	Violeta Latvienė

______________

PATVIRTINTA

Valstybinės mokesčių inspekcijos prie

Lietuvos Respublikos finansų ministerijos

viršininko

2003 m. gruodžio 15 d. įsakymu Nr. V-322

IŠIEŠKOTŲ MOKESTINIŲ NEPRIEMOKŲ ĮSKAITYMO TAISYKLĖS

I. BENDROSIOS NUOSTATOS

1. Šios Išieškotų mokestinių nepriemokų įskaitymo taisyklės (toliau – taisyklės) nustato išieškotų mokestinių nepriemokų, kai mokesčių mokėtojo turto neužtenka visai mokestinei nepriemokai padengti, įskaitymo į Lietuvos Respublikos valstybės biudžetą, savivaldybių biudžetus bei valstybės pinigų fondus eiliškumą.

2. Taisyklės parengtos vadovaujantis Lietuvos Respublikos mokesčių administravimo įstatymo (toliau – MAĮ; Žin., 1995, Nr. 61-1525; 1998, Nr. 68-1978) 29 str. 6 dalimi, Mokestinių prievolių įskaitymo tvarkos, patvirtintos Valstybinės mokesčių inspekcijos prie Lietuvos Respublikos finansų ministerijos (toliau – Inspekcija) viršininko 2000 m. gruodžio 6 d. įsakymu Nr. 227 (toliau – tvarka; Žin., 2000, Nr. 110-3558), nuostatomis.

3. Visos šiose taisyklėse vartojamos sąvokos atitinka mokesčių įstatymuose vartojamas sąvokas.

II. IŠIEŠKOTŲ MOKESTINIŲ NEPRIEMOKŲ ĮSKAITYMAS

4. AVMI nepriemokų išieškojimo skyrius (toliau – NIS) pildomoje Inspekcijos viršininko 2003 m. sausio 14 d. įsakymu Nr. V-11 patvirtintoje Sprendimo išieškoti mokestinę nepriemoką iš banko sąskaitose esančių lėšų FR0492 formoje (toliau – sprendimas išieškoti iš sąskaitų; Žin., 2003, Nr. 5-229, Nr. 27-1112) ir mokėjimo nurodyme (kuris banko įstaigai pateikiamas kartu su sprendimu išieškoti mokestinę nepriemoką iš banko sąskaitose esančių lėšų) privalo nurodyti, kad iš mokesčių mokėtojo sąskaitos nurašytas sumas banko įstaiga į atitinkamą AVMI sąskaitą turi pervesti pagal 8230 įmokos kodą. Mokesčių, rinkliavų ir kitų įmokų į Lietuvos Respublikos valstybės biudžetą, savivaldybių biudžetus bei valstybės pinigų fondus kodų sąrašas patvirtintas Inspekcijos viršininko ir Muitinės departamento prie Lietuvos Respublikos finansų ministerijos direktoriaus 2003 m. vasario 26 d. įsakymu Nr. V-57/1B-160 (toliau – įmokų kodų sąrašas; Žin., 2003, Nr. 23-982).

5. AVMI NIS pildomoje Inspekcijos viršininko 2003 m. sausio 14 d. įsakymu Nr. V-11 patvirtintoje Sprendimo išieškoti mokestinę nepriemoką iš turto FR0497 formoje (toliau – sprendimas išieškoti iš turto; Žin., 2003, Nr. 5-229, Nr. 27-1112) turi nurodyti iš mokesčių mokėtojo turto išieškotas sumas į atitinkamą AVMI sąskaitą pervesti pagal 8270 įmokos kodą, esantį minėtame įmokų kodų sąraše.

6. Kai AVMI integruotos mokesčių informacinės sistemos (toliau – IMIS) aplikacijoje „Išieškojimai“ esantis sprendimas išieškoti iš sąskaitų arba sprendimas išieškoti iš turto pažymimas „Atlikta“, tai pati IMIS mokesčių mokėtojo apskaitos kortelėje prie kiekvienos „Atlikta“ pažymėto sprendimo prievolės nurodo kartu su sprendimu išieškoti iš sąskaitų pateikiamo mokėjimo nurodymo arba sprendimo išieškoti iš turto datą, numerį ir išieškomą sumą.

7. Iš banko įstaigos gavus sąskaitos elektroninį išrašą, kuriame yra nurodyta, pagal kokį mokėjimo nurodymą pervedamos 8230 kodo įmokos, padengiamos tos mokestinės prievolės, kurios yra įtrauktos į mokėjimo nurodymą. Išieškota suma biudžetams ir fondams įskaitoma pagal kiekvienais metais Inspekcijos viršininko įsakymais tvirtinamas Sumokėtų mokesčių, rinkliavų ir kitų įmokų įskaitymo valstybės biudžetui, savivaldybių biudžetams bei valstybės pinigų fondams lenteles (toliau – lentelė).

8. Iš banko įstaigos gavus sąskaitos elektroninį išrašą, kuriame yra nurodytos 8270 kodo įmokos, padengiamos tos mokestinės prievolės, kurios išieškomos pagal atitinkamą sprendimą išieškoti mokestinę nepriemoką iš turto. Išieškota suma biudžetams ir fondams įskaitoma pagal lentelę.

9. Iš banko įstaigos gautos 8230 arba 8270 įmokos kodu pažymėtos įmokos iki įskaitymo biudžetams ir/ar fondams procedūros pabaigos gali būti laikinai pervedamos į valstybės biudžetą kaip nemokestinės pajamos.

10. Pagal sprendimą išieškoti iš sąskaitų ir mokėjimo nurodymą arba pagal sprendimą išieškoti iš turto išieškotos mokestinės prievolės, vadovaujantis permokos ar skirtumo įskaitymo eiliškumą reglamentuojančiomis tvarkos nuostatomis, padengiamos gautomis 8230 ar 8270 kodų įmokomis.

10.1. Jei iš banko gauta suma yra mažesnė už pagal atitinkamą sprendimą išieškomų prievolių likutį, tai pagal tą sprendimą išieškomos prievolės dengiamos vadovaujantis tvarkos nuostatomis, reglamentuojančiomis permokos ar skirtumo įskaitymo eiliškumą.

10.2. Jei iš banko gauta suma yra mažesnė (arba lygi) už pagal atitinkamą sprendimą išieškomą sumą, tačiau didesnė už išieškomų prievolių likutį, tada, vadovaujantis permokos ar skirtumo įskaitymo eiliškumą reglamentuojančiomis tvarkos nuostatomis, pirmiausiai padengiami pagal sprendimą išieškomų prievolių likučiai, po to likusi per daug išieškota suma proporcingai paskirstoma kaip pagal sprendimą išieškomų prievolių permokos.

11. Tais atvejais, kai iš banko įstaigos gautame sąskaitos išraše pagal sprendimą išieškoti iš sąskaitų arba turto yra nurodyti mokėjimai (įmokos) pagal konkrečius mokestinių prievolių įmokų kodus, tai gautos įmokos įskaitomos taip, kaip nurodyta tvarkoje.

12. Informaciją apie pagal atitinkamus sprendimus išieškotas mokestines nepriemokas pati IMIS įtraukia į aplikaciją „Išieškojimai“ ir prie kiekvienos į atitinkamą sprendimą įtrauktos prievolės nurodo jos padengimo datą bei sumą.

III. BAIGIAMOSIOS NUOSTATOS

13. Šių taisyklių privalo laikytis AVMI skyriai, vykdantys mokesčių apskaitą ir mokestinių nepriemokų išieškojimą.

______________